REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/64-18

3. april 2018. godine

B e o g r a d

ZAPISNIK

40. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 3.APRILA 2018. GODINE

Sednica je počela u 14,05 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Vojislav Vujić.

Sednici su prisustvovali zamenic ičlanova Odbora: Đorđe Milićević (zamenik Dušana Bajatovića) i Svetlana B.Petrović (zamenik Mome Čolakovića).

Sednici nisu prisustvovali članovi Odbora: Zoran Krasić, Milorad Mirčić, Saša Radulović, Goran Ćirić, Milorad Mijatović, Milan Lapčević, Zoltan Pek, niti njihovi zamenici.

Na predlog predsednika, Odbor je jednoglasno utvrdio sledeći dnevni red:

D n e v n i r e d:

1. Utvrđivanje principa za sprovođenje testiranja kandidata za izbor četiri člana Republičke komisije za zaštitu prava u postupcima javnih nabavki;
2. Predlaganje hitnog postupka za razmatranje Predloga odluke o izboru članova Saveta Državne revizorske institucije, u skladu sa članom 167. Poslovnika Narodne skupštine;
3. Predlaganje hitnog postupka za razmatranje Predloga odluke o izboru člana Komisije za hartije od vrednosti, u skladu sa članom 167. Poslovnika Narodne skupštine.

**PRVA TAČKA DNEVNOG REDA:** Utvrđivanje principa za sprovođenje testiranja kandidata za izbor četiri člana Republičke komisije za zaštitu prava u postupcima javnih nabavki.

Odbor je razmotrio Izveštaj Radne grupe za sprovođenje postupka izbora četiri člana Republičke komisije za zaštitu prava u postupcima javnih nabavki. Radna grupa je obavestila Odbor da je razmotrila prijave podnete na konkurs za izbor. Nakon uvida u pristigle prijave kandidata Radnagrupa je konstatovala da je na javni konkurs za izbor četiri člana Republičke komisije podneto šest blagovremenih i potpunih prijava, uz koje su priloženi svi traženi dokazi. Prijave su podneli Slaviša T. Milošević, Željko Grošeta, Vesna Stanković, Branislav Cvetković, Vesna Gojković Milin i Veljko Borota.

Odbor je, na predlog Radne grupe, utvrdio sledeće principe na osnovu kojih će sprovesti testiranje kandidata:

* Test je kvalifikacioni i sastoji se od 42 pitanja;
* Predlog pitanja za test će pripremiti služba Odbora kako bi se na taj način izbegle sve eventualne neregularnosti i mogućnosti za zloupotrebu pitanja;
* Pitanja za test Odbor utvrđuje tako što će na sednici koja će se održati neposredno pre testiranja kandidata, svaki član Odbora predložiti broj od 1 do 100, sve dok se ne dođe do broja od 42 pitanja;
* Svako pitanje nosi jedan bod;
* Testiranje traje 90 minuta;
* Kandidati treba tačno da odgovore na najmanje 80% od ukupnog broja pitanja, odnosno na 34 pitanja. Kandidati koji ne budu ispunili ovaj kriterijum, neće učestvovati u daljoj proceduri za izbor, odnosno neće biti pozvani na razgovor sa članovima Odbora;
* Svaki urađeni test koji bude na bilo koji način obeležen (tačkom, crtom, znakom, slovom i sl.), biće odbačen bez razmatranja;
* Kandidatima neće biti dozvoljeno da na testu koriste Zakon o javnim nabavkama i drugu literaturu, s obzirom na to da je od poslednjih izmena i dopuna Zakona (stupile na snagu 12. avgusta 2015. godine) prošlo dovoljno vremena da se kandidati upoznaju sa njima. S tim u vezi, u pozivu za polaganje testa kandidatima će posebno biti naznačeno da na testu neće biti dozvoljeno korišćenje Zakona o javnim nabavkama i druge literature.
* Kandidat Slaviša Milošević, koji je učestvovao na javnom konkursu za izbor predsednika i dva člana Republičke komisije u 2016. godini i položio test provere stručne osposobljenosti (tačno je odgovorio na 38 od 42 pitanja), biće oslobođen obaveze ponovnog testiranja, jer u međuvremenu nije bilo izmena i dopuna Zakona o javnim nabavkama, osim ukoliko sam neodluči da polaže test.

Odbor je, na predlog Radne grupe, odlučio da se testiranje kandidata za izbor četiri člana Republičke komisije za zaštitu prava u postupcima javnih nabavki održi u ponedeljak, 16.aprila 2018. godine, sa početkom u 12,00 časova, u Maloj sali Doma Narodne skupštine. Na sednici Odbora koja će se održati neposredno pre testiranja**,** u 11,00 časova**,** Odbor će odrediti 42 pitanja koja će test sadržati, tako što će svaki član Odbora predložiti po jedan broj od 1 do 100, sve dok se ne dođe do potrebnog broja od 42 pitanja.

**DRUGA TAČKA DNEVNOG REDA:** Predlaganje hitnog postupka za razmatranje Predloga odluke o izboru članova Saveta Državne revizorske institucije,

Predsednica je podsetila članove da je Odbor, na sednici 29. marta 2018. godine, utvrdio i uputio Narodnoj skupštini Predlog odluke o izboru članova Saveta Državne revizorske institucije i Predlog odluke o izboru člana Komisije za hartije od vrednosti na razmatranje po redovnom postupku.

S obzirom na to da se održavanje sednice Narodne skupštine planira za 11. april 2018. godine, a da do tada neće proteći rok od najmanje 15 dana potreban da se predlozi ovih odluka uvrste u dnevni red, Odbor je jednoglasno odlučio da uputi predlog Narodnoj Skupštini da se Predlog odluke o izboru članova Saveta Državne revizorske institucije donese po hitnom postupku, u skladu sa članom 167. Poslovnika Narodne skupštine.

**TREĆA TAČKA DNEVNOG REDA:** Predlaganje hitnog postupka za razmatranje Predloga odluke o izboru člana Komisije za hartije od vrednosti

 Iz razloga navedenih uz prethodnu tačku dnevnog reda, Odbor je jednoglasno odlučio da predloži Narodnoj skupštini da se Predlog odluke o izboru člana Komisije za hartije od vrednosti donese po hitnom postupku, u skladu sa članom 167. Poslovnika Narodne skupštine.

 Sednica Odbora je zaključena u 14,15 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić